OʻZBEKISTON RESPUBLIKASIDA MURUVVAT YoRDAMI DASTURLARINI MUVOFIQLAShTIRISh TOʻGʻRISIDA
(resolution, 2002-07-26)

Muruvvat yordami yuklarini qabul qilish, hisobga olish, transportda tashish, qoʻriqlash, omborga joylashtirish, taqsimlash va ulardan foydalanishni nazorat qilishni takomillashtirish, shuningdek, muruvvat yordami boʻyicha amalga oshirilayotgan dasturlarni muvofiqlashtirish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasi huzuridagi muruvvat yordami boʻyicha respublika komissiyasining tarkibi va komissiyaning doimiy ishlovchi ishchi guruhi 1 va 2-ilovalarga* muvofiq tasdiqlansin. 2. Respublika komissiyasiga muruvvat yordami yuklarini qabul qilish, taqsimlash, ularning sanitariya va bojxona xavfsizligi nazoratiga rioya qilinishini tashkil etish, shuningdek, muruvvat yordami koʻrsatuvchi xalqaro xayriya tashkilotlarining dasturlarini muvofiqlashtirish yuklansin. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari muruvvat yordami komissiyalarini tuzsinlar va ularga muruvvat yordamini qabul qilish, transportda tashish, taqsimlash va nazorat qilishning belgilangan tartibini amalga oshirishni taʼminlash masʼuliyatini yuklasinlar. 5. Vazirlar Mahkamasi binosida Respublika komissiyasi ishchi guruhining faoliyat koʻrsatishi uchun joy, zarur asbob-uskunalar va aloqa vositalari ajratilsin. 6. Tashqi ishlar vazirligi: oʻz faoliyatini muruvvat yordami dasturlari va ijtimoiy sohada begʻaraz texnikaviy koʻmaklashish doirasida amalga oshirayotgan xalqaro tashkilotlarni, ularning xodimlarini diplomatik korpusning texnik xodimlariga tenglashtirilgan holda, akkreditatsiyadan oʻtkazsin; Respublika komissiyasiga yangidan akkreditatsiyadan oʻtkazilgan xalqaro xayriya va hukumatga qarashli boʻlmagan tashkilotlar roʻyxatini oʻz vaqtida taqdim etsin. 7. Ichki ishlar vazirligi: muruvvat yuklarini transportda tashishda qoʻriqlash va kuzatib borish tadbirlarini taʼminlasin; muruvvat yordami dasturlari va ijtimoiy sohada begʻaraz texnikaviy koʻmaklashish doirasida ishlovchi chet el fuqarolarining milliy pasportlarini haq olmasdan roʻyxatdan oʻtkazsin. 8. Adliya vazirligi xalqaro xayriya kompaniyalarini belgilangan tartibda jamoat tashkilotlari sifatida oʻz vaqtida roʻyxatdan oʻtkazsin. 9. Sogʻliqni saqlash vazirligi: Respublika komissiyasiga muruvvat yordami yoʻli bilan keltirilayotgan dori-darmonlar va tibbiy texnika birinchi navbatda berilishi kerak boʻlgan muassasalar roʻyxatini har yili taqdim etsin; tibbiy muruvvat yordami yuklarini “Dori-darmon” uyushmasi va “Oʻztibbiytexnika” respublika ishlab chiqarish birlashmasi omborlariga joylashtirsin; oziq-ovqatdan iborat muruvvat yordami yuklarini sanitariya-bakteriologiya nazoratidan oʻtkazsin. 10. Ijtimoiy taʼminot vazirligi, Mehnat vazirligi, Xalq taʼlimi vazirligi, Qizil Yarim oy jamiyati Markaziy qoʻmitasi, “Sogʻlom avlod uchun” jamgʻarmasi, Oʻzbekiston bolalar jamgʻarmasi, “Mahalla” va “Ekosan” xayriya jamgʻarmalari, Nogironlar jamiyati, Chernobilchilar jamiyati, Afgʻonistonda jang qilganlar jamiyati, boshqa jamoat tashkilotlari: Respublika komissiyasini xalqaro xayriya tashkilotlari va jamgʻarmalari bilan birgalikda ishlab chiqilayotgan dasturlar haqida xabardor qilib tursinlar; Respublika komissiyasiga ijtimoiy himoyaga muhtoj boʻlgan muassasalar roʻyxati va shaxslar sonini har yili taqdim etsinlar. 11. “Oʻzbeksavdo” davlat-aksionerlik uyushmasi muruvvat yordami yoʻli bilan keltirilayotgan oziq-ovqat va sanoat yuklarini oʻz boʻlinmalari omborlariga bepul joylashtirsin. 12. Muruvvat yordami yuklari poshlinasiz keltirilishiga ruxsat berilsin, Tashqi iqtisodiy aloqalar vazirligining “Oʻztashqitrans” respublika tashqi savdo birlashmasi ularni haq olmasdan birinchi navbatda deklaratsiya qilsin. 13. Kommunal xizmat koʻrsatish vazirligi va “Oʻzbekturizm” milliy kompaniyasi muruvvat yordami dasturlari va ijtimoiy sohada begʻaraz texnikaviy koʻmaklashish doirasida xalqaro tashkilotlarda ishlayotgan mutaxassislarga mehmonxonalarda yashaganliklari uchun Oʻzbekiston Respublikasi fuqarolari uchun nazarda tutilgan tariflarga muvofiq qoʻllashga ruxsat bersinlar, 14. “Oʻzbekiston havo yoʻllari” aviakompaniyasi, “Oʻzavtotrans” davlat korporatsiyasi va “Oʻzbekiston temir yoʻllari” kompaniyasi muruvvat yuklarini aniq oluvchilarga oʻz vaqtida yetkazib bersinlar. Transport xizmatlari haqi muruvvat yordamini oluvchi tegishli vazirliklar, idoralar, tashkilotlarning mablagʻlari hisobidan toʻlansin. 15. Vazirlar Mahkamasining 1992-yil 21-fevraldagi 50-F-son farmoyishi oʻz kuchini yoʻqotgan deb hisoblansin. 16. Mazkur qarorning bajarilishini nazorat qilish Bosh vazirning birinchi oʻrinbosari I. X. Joʻrabekov zimmasiga yuklansin.